Byens nye gadekøkken Aarhus Street Food skulle bruge finansiering fra århusianerne. Målet er nået med private bidrag på over 3,6 millioner kroner.

Annonce

De ville have folket i ryggen og dele ejerskabet.

Det var tanken bag byens nye gadekøkken i den gamle busgarage ved rutebilsstationen. Thomas Bendtsen og Britt Vorre, som står bag Aarhus Street Food, havde i april en særlig bøn til århusianerne. Bagmændene skulle bruge et folkelån på 2,6 millioner kroner.

Næsten fire måneder efter er målet nået. Over 3,6 millioner kroner fra mindst 550 personer har Aarhus Street Food modtaget, og det er en million kroner højere end forventet. Pengene skal gå til at etablere gadekøkkenet, herunder brandsikkerhed, toiletforhold, el, isolering og varme.

Indsamlingen af millionbeløbet foregik gennem crowdfunding på hjemmesiden Boomerang. Her kan private støtte projekter med penge fra egen lomme. Hvis et projekt ikke når sit mål, får bidragsyderne pengene igen. I tilfældet med Aarhus Street Food kunne private støtte med et beløb på 250 kroner eller højere. Tanken var at støtte i bytte for mad og drikke, og ens bidrag blev byttet om 'krone for krone' med et gavekort til gadekøkkenet.

Annonce

Mad fra hele verden

Aarhus Street Food bliver en smeltedigel af måltider fra hele verden. Maden skal være tilberedt af fødevarer til en ærlig pris og med fokus på kvalitet og sæsonens råvarer. Planen er at etablere omkring 25 madboder og fem barer. Samtidig bliver der 650 siddepladser.

Udvalget af mad i det nye gadekøkken skal være autentisk. Derfor bliver der etableret et ægte indisk køkken og salg af kinesisk mad - og ikke en fordansket version. Der vil også blive solgt tapas, en klassisk flæskestegssandwich og mindst 20 forskellige fadøl i en af barerne.

Gadekøkkenet vil være åbent hver dag året rundt, og dørene slåes op for madglade århusianere 18. august 2016.